‘ประสาร’เผยยืดหยุ่นค่าเงินไม่ต้องขีดเส้น
ธปท. เผยเงินบาทเหมาะสมกับภาวะเศรษฐกิจ ไม่เสียเปรียบทางการค้า
13 เม.ย. 2555

ธปท. เผยเงินบาทเหมาะสมกับภาวะเศรษฐกิจ ไม่เสียเปรียบทางการค้า
นายประสาร ไตรรัตน์วรกุล ผู้ว่าการ ธนาคารแห่งประเทศไทย(ธปท.) กล่าวถึงค่าเงินบาทว่า ขณะนี้ยังอยู่ในระดับที่เหมาะสมกับสภาพเศรษฐกิจ เพราะเป็นอัตราที่ ธปท.ไม่ได้ไปกำหนด แต่เป็นอัตราที่เป็นไปตามกลไกของตลาด และค่าเงินบาทที่แข็งค่าขึ้นต่อเนื่องนั้น มาจากการอ่อนค่าของค่าเงินเหรียญสหรัฐที่อ่อนค่าลง เนื่องจากในช่วง 15 ปีที่ผ่านมา หลังวิกฤตเศรษฐกิจปี 2540 ประเทศไทยมีการขยายตัวของเศรษฐกิจอย่างต่อเนื่อง และมีดุลบัญชีเดินสะพัดที่เกินดุลต่อเนื่อง ขณะที่สหรัฐขาดดุลบัญชีเดินสะพัดมาตลอด 15 ปี 
อย่างไรก็ตาม หากมองค่าเงินบาทเทียบกับคู่ค้าและคู่แข่งของเรา พบว่าผู้ส่งออกนำเข้าไม่ได้เสียเปรียบในทางการค้าจากค่าเงินบาทเลย เพราะค่าเงินเกาะกลุ่ม ซึ่ง ธปท.ดูแลค่าเงินบาทอย่างใกล้ชิด แต่ไม่คิดที่จะกลับมาแทรกแซงค่าบาทให้คงที่ในอัตราใดอัตราหนึ่ง เพราะในขณะนี้ไม่มีใครรู้ว่า อีก 3 ไตรมาสที่เหลือของปี เงินทุนจะเป็นการไหลเข้าหรือไหลออก แนวโน้มโลกจะเป็นไปในทิศทางใด 
“หากเราใช้นโยบายที่จะคงค่าเงินบาทไว้ในระดับใดระดับหนึ่ง เท่ากับเราเป็นนักมวยที่ขาทิ่มกับดินขยับไม่ได้ ทำให้คู่ต่อสู้ชกง่าย แต่ถ้าเราคงใช้การลอยตัวแบบมีการ บริหารจัดการ เท่ากับเราเต้นฟุตเวิร์กได้ มีรุกมีรับ มีหลบได้” นายประสาร กล่าว 
ทั้งนี้ ค่าเงินบาทปิดตลาดวันนี้ที่ระดับ 30.80/82 บาท/เหรียญสหรัฐ จากตอนเปิดตลาดเมื่อช่วงเช้าที่ระดับ 30.84/86 บาท/เหรียญสหรัฐ